Informācija medijiem
20.10.2026.

Autovadītāji ar mazāku stāžu izraisa arvien mazāk negadījumu, bet atlīdzību summas pieaug 
Pēdējo trīs gadu laikā samazinājies to ceļu satiksmes negadījumu īpatsvars, kurus izraisījuši autovadītāji ar braukšanas stāžu līdz diviem gadiem. Taču atlīdzības par šiem negadījumiem kļuvušas lielākas. Vidējā atlīdzība pieaugusi par aptuveni 13 %, liecina Latvijas Transportlīdzekļu apdrošinātāju biroja (LTAB) dati.

Negadījumu kļūst mazāk, bet to sekas izmaksā dārgāk
2023. gadā autovadītāji ar braukšanas stāžu līdz diviem gadiem izraisīja 8,26 % no visiem analizētajiem OCTA apdrošināšanas gadījumiem. 2025. gadā šis īpatsvars bija samazinājies līdz 7,24 %.

Vienlaikus pieaugusi vidējā atlīdzība par šo autovadītāju izraisītajiem negadījumiem. 2025. gadā tā bija gandrīz par 13 % lielāka nekā vidēji visos analizētajos OCTA gadījumos. Kopējā atlīdzību summa par šo autovadītāju izraisītajiem negadījumiem pērn sasniedza gandrīz 2,5 miljonus eiro.

“Dati rāda, ka autovadītāju ar mazu stāžu izraisīto negadījumu īpatsvars samazinās, taču atlīdzības par tiem pieaug. Viens no iemesliem varētu būt dārgāki automašīnu remonti.
Pat viens negadījums var radīt lielus finansiālus zaudējumus. Tāpēc ir svarīgi laikus pamanīt iespējamos riskus un izvairīties no bīstamām situācijām. Autovadītājiem ar nelielu pieredzi ir jāsaprot, ka nepietiek tikai ar ceļu satiksmes noteikumu ievērošanu. Ir arī jāiemācās paredzēt citu satiksmes dalībnieku rīcību un pieņemt drošus lēmumus,” norāda LTAB valdes loceklis Juris Stengrevics.

Pieredzes trūkumu tehnoloģijas pilnībā nekompensē
Pirmie gadi pie stūres ir laiks, kad autovadītājs turpina nostiprināt braukšanas prasmes un uzkrāt pieredzi dažādās satiksmes situācijās. Īpaši sarežģītas var būt situācijas, kurās vienlaikus jāseko vairākiem satiksmes dalībniekiem, jāievēro droša distance un laikus jāreaģē uz citu autovadītāju negaidītiem manevriem. Šādās situācijās būtiska nozīme ir ne tikai ceļu satiksmes noteikumu pārzināšanai, bet arī spējai paredzēt iespējamos riskus.

Mūsdienu automašīnās arvien plašāk pieejamas dažādas vadītāja palīgsistēmas, kas palīdz kontrolēt ātrumu, ievērot distanci, pamanīt šķēršļus un atsevišķās situācijās novērst sadursmi. Tomēr tās nevar aizstāt autovadītāja uzmanību un spēju patstāvīgi izvērtēt situāciju uz ceļa. Arī tad, ja automobilis aprīkots ar modernām drošības sistēmām, vadītājam jāsaglabā modrība un jābūt gatavam reaģēt neparedzētos apstākļos.

“Īpaši pirmajos braukšanas gados ir svarīgi nepārvērtēt savas spējas un apzināties, ka ne visas situācijas uz ceļa iespējams paredzēt. Riskus palielina arī uzmanības novēršana, tostarp mobilā tālruņa lietošana pie stūres, neatbilstoša ātruma izvēle un drošas distances neievērošana. Tehnoloģijas var palīdzēt izvairīties no bīstamām situācijām, taču atbildība par drošu braukšanu joprojām ir autovadītāja rokās. Tāpēc braukšanas prasmes ir svarīgi turpināt pilnveidot arī pēc autovadītāja apliecības saņemšanas,” uzsver LTAB valdes loceklis Juris Stengrevics.

